Steinhoff wil alle eise saamgooi | Netwerk24
Deur Nellie Brand-Jonker 01 Oktober 2019 20:05
Steinhoff het 'n hofaansoek in die hooggeregshof in Kaapstad gebring om al die eise teen die maatskappy saam te gooi sodat dit saam aangehoor word.
Die aansoek om die eise te konsolideer is verlede week gebring.
Ten minste twee partye het aan Netwerk24 gesê dié aansoek gaan teengestaan word.
"Ons glo dit is 'n vertragingstaktiek," sê Riaan Meintjes van Hayes Ing., wat die trustees van die Le Toit Trust in 'n eis van R740 miljoen verteenwoordig.
Hy het dit as 'n lywige aansoek beskryf.
Steinhoff voer glo in die aansoek aan dit gaan meer kostedoeltreffend wees en dit maak sin vir die hof omdat al die feite na bewering soortgelyk is.
Die ander party wou nie aangehaal word nie omdat hul teenstand nog nie amptelik is nie.
Christo Wiese eis byna R60 miljard van Steinhoff.
Sover bekend is daar sowat 30 respondente in die aansoek.
Die grootste eis teen Steinhoff – altesame amper R60 miljard – is van Christo Wiese, voormalige voorsitter en grootste aandeelhouer van Steinhoff.
Die tweede grootste eis is sover bekend van Lancaster 101, Steinhoff se jare lange bemagtigingsvennoot, wat R12 miljard eis.
Ander respondente sluit in die voormalige eienaars van Tekkie Town, wat hul onderneming aan Steinhoff verkoop het, asook die sakeman GT Ferreira en personeel van Pepkor. Laasgenoemde is 'n eiis wat 'n beleggingsvoertuig waarin hulle aandele hou, teen Steinhoff gebring het.
Meer oor: Steinhoff | Tekkie Town | Markus Jooste | Meubels | Meubelhandel | Kleinhandelaars | Bedrog | Kleinhandel